តុលាការ​ព្រហ្មទណ្ឌ​ថៃ​កាត់​ទោស​និស្សិត​ថៃ​ឲ្យ​ជាប់​គុក​ពី​បទ​ប្រមាថ​ព្រះ​មហាក្សត្រ 
កាល​ពី​ថ្ងៃ​ច័ន្ទ ​តុលាការ​ព្រហ្ម​ទណ្ឌ​ថៃ ​បាន​កាត់​ទោស​​សកម្មជន​និពន្ធ​ល្ខោន​២​នាក់​ឲ្យ​ជាប់​ពន្ធ​នាគារ​២​ឆ្នាំ​៦​ខែចំពោះ​តួនាទី​ខាង​នយោ​បាយ​មួយ​ផ្នែក​របស់​ពួកគេ​នៅ​ឆ្នាំ​២០១៣។
បាងកក — នៅក្នុងប្រទេសថៃ ក្រុមអង្គការសិទ្ធិមនុស្សនិងពួកសកម្មជន បានរិះគន់ការកាត់ទោសនិស្សិតសាកលវិទ្យាល័យ២នាក់កាលពីថ្ងៃច័ន្ទឲ្យជាប់ពន្ធនាគារចំពោះការរៀបចំរឿងល្ខោនមួយនៅឆ្នាំ២០១៣ដែលពួកចៅក្រម បានកាត់សេចក្តីថា បានរំលោភបំពានព្រះមហាក្សត្រថៃ។ អង្គការសិទ្ធិមនុស្ស Human Rights Watch ដែលមានទីតាំងក្នុងទីក្រុងញូវយ៉ក បានហៅការកាត់ទោសនោះថា ជាការប៉ះពាល់ដល់សេរីភាពនៃការបញ្ចេញមតិនៅក្នុងប្រទេសថៃ។ កាលពីថ្ងៃច័ន្ទ តុលាការព្រហ្មទណ្ឌថៃ បានកាត់ទោសសកម្មជននិពន្ធល្ខោន២នាក់ឲ្យជាប់ពន្ធនាគារ២ឆ្នាំ៦ខែចំពោះតួនាទីខាងនយោបាយមួយផ្នែករបស់ពួកគេនៅឆ្នាំ២០១៣ ដែលត្រូវបានគេរកឃើញថាបានប្រមាថមើលងាយក្រុមរាជវង្សានុវង្សថៃ។ ចៅក្រមដែលបានកាត់ទោសកាលពីដំបូងឲ្យពួកគេឲ្យជាប់ពន្ធនាគារ៥ឆ្នាំ បានបន្ធូរបន្ថយទោសបន្ទាប់ពីសកម្មជនទាំងនោះ បានសារភាពទទួលទោសកំហុស។ សមាជិកក្រុមគ្រួសារនៅក្នុងបន្ទប់តុលាការដែលមានមនុស្សកកកុញ បានស្រែកយំបន្ទាប់ពីការកាត់ទោសបានសម្រេចដើម្បីដាក់ទោសឲ្យលោក Patiwat Saraiyaem អាយុ២៣ឆ្នាំនិងលោក Porntip Mankong អាយុ២៦ឆ្នាំ ជាប់ពន្ធនាគារចំពោះតួនាទីរបស់ពួកគេនៅក្នុងការនិពន្ធរឿងល្ខោនដែលដៀលត្មះមានឈ្មោះថា «កូនក្រមុំចចក‍» ហៅជាភាសាអង់គ្លេសថា «The Wolf Bride‍» នៅក្នុងព្រះរាជណាចក្រប្រឌិតមួយ។ ល្ខោននេះ ជាផ្នែកមួយនៃព្រឹត្តិការណ៍ជាបន្តបន្ទាប់ដើម្បីកត់សម្គាល់ខួបលើកទី៤០ នៃការងើបបះបោររបស់និស្សិតប្រឆាំងនឹងការគ្រប់គ្រងផ្តាច់ការរបស់ពួកយោធានៅពេលនោះ។ អ្នកទាំង២ បានសារភាពជាមួយតុលាការដោយនិយាយថា ពួកគេ មិនធ្លាប់បានទទួលការកាត់ទោសណាមួយកាលពីពេលមុនទេ។ លោក Ayakarn Saraiyaem ឪពុករបស់លោក Patiwa សង្ឃឹមថា តុលាការនឹងបង្ហាញពីការអត់ឱន។ «លោក Ayakarn និយាយថា លោក មានការរកាំចិត្តពីសាលក្រមដែលដាក់ទោសអ្នកទាំង២ដែលគ្មានទោសកាលពីពេលមុនហើយពួកគេ មិនមានបំណងធ្វើឲ្យព្រះមហាក្សត្រអាម៉ាស់ទេ‍»។ ក្រុមគាំទ្រនិស្សិតដ៏តូចមួយ បានប្រមូលផ្តុំគ្នានៅខាងក្រៅតុលាការដោយច្រៀងចម្រៀងរបស់ពួកសកម្មជន។ នៅក្នុងសេចក្តីថ្លែងការណ៍ អង្គការសិទ្ធិមនុស្ស Human Rights Watch ដែលមានទីតាំងក្នុងទីក្រុងញូវយ៉ក បានថ្កោលទោសសាលក្រមនោះ ដោយបានហៅការសម្រេចថាជាការប៉ះពាល់ដ៏ធ្ងន់ធ្ងរមួយទៀតដល់សេរីភាពនៃការបញ្ចេញមតិនៅក្នុងប្រទេសថៃហើយនឹងជាសញ្ញាដ៏ខ្មៅងងឹតមួយទៀតលើកេរ្តិ៍ឈ្មោះដែលបានទទួលរងការខូចខាតរួចទៅហើយនៅលើឆាកអន្តរជាតិរបស់ប្រទេសថៃ។ សកម្មជនទាំង២នាក់នោះ បានត្រូវតុលាការកាត់ឲ្យមានទោសនៅក្រោមច្បាប់ប្រមាថព្រះមហាក្សត្ររបស់ថៃដែលត្រូវរៀបចំឡើងដើម្បីការពារសមាជិកជាន់ខ្ពស់របស់ក្រុមរាជវង្សានុវង្សកុំឲ្យគេបង្ខូចកេរ្តិ៍ឈ្មោះ ប្រមាថមើលងាយនិងគំរាមកំហែង។ ច្បាប់នោះស្ថិតនៅក្រោមក្រមព្រហ្មទណ្ឌ ដែលអនុញ្ញាតឲ្យកាត់ទោសជាប់ពន្ធនាគាររហូតដល់១៥ឆ្នាំឬច្រើនជាងនោះចំពោះអ្នកដែលត្រូវរកឃើញមានទោសកំហុស៕